title: Rozhodnutie Európskeho parlamentu a Rady č. 716/2009/ES zo 16. septembra 2009 , ktorým sa ustanovuje program Spoločenstva na podporu osobitných činností v oblasti finančných služieb, finančného výkazníctva a auditu

text:
               25.9.2009

               SK

               Úradný vestník Európskej únie

               L 253/8

      ROZHODNUTIE EURÓPSKEHO PARLAMENTU A RADY č. 716/2009/ES
   zo 16. septembra 2009,
   ktorým sa ustanovuje program Spoločenstva na podporu osobitných činností v oblasti finančných služieb, finančného výkazníctva a auditu
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 95,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   konajúc v súlade s postupom ustanoveným v článku 251 zmluvy (2),
   keďže:

               (1)

               Sektor finančných služieb je kľúčovou súčasťou vnútorného trhu, ktorá je nenahraditeľná pre riadne fungovanie európskeho hospodárstva a globálnu konkurencieschopnosť. Zdravý a dynamický finančný sektor si vyžaduje pevný rámec pre reguláciu a dohľad, ktorý je schopný splniť požiadavky rastúcej integrácie finančných trhov v Spoločenstve.

               (2)

               Kríza finančných trhov, ktorá sa začala v roku 2007, postavila otázku dohľadu nad finančnými inštitúciami a finančným výkazníctvom a auditom do stredobodu politického programu Spoločenstva s ohľadom na mieru, do akej treba zabezpečiť dobre fungujúci spoločný právny rámec vnútorného trhu.

               (3)

               V rámci svetového hospodárstva takisto existuje potreba zbližovania noriem medzi jednotlivými jurisdikciami a rozvoja medzinárodných noriem podľa transparentného a demokraticky zodpovedného postupu. Preto je dôležité, aby Spoločenstvo zohrávalo v procese stanovovania medzinárodných noriem pre finančné trhy svoju úlohu. S cieľom zabezpečiť, že záujmy Spoločenstva budú rešpektované a že svetové normy budú vysoko kvalitné a budú v súlade s právom Spoločenstva, je nevyhnutné, aby boli záujmy Spoločenstva primerane zastúpené v procesoch stanovovania medzinárodných noriem.

               (4)

               V súlade s nariadením Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (3) (ďalej len „nariadenie IAS“) by medzinárodné normy pre finančné výkazníctvo (IFRS) mali byť začlenené do právneho poriadku Spoločenstva na použitie spoločnosťami, ktorých cenné papiere sú kótované na regulovanom trhu v Spoločenstve, za podmienky, že IFRS spĺňajú kritériá stanovené v uvedenom nariadení. IFRS preto zohrávajú významnú úlohu pri fungovaní vnútorného trhu a Spoločenstvo má priamy záujem zabezpečiť, aby boli výsledkom procesu, prostredníctvom ktorého sa IFRS vypracúvajú a schvaľujú; normy, ktoré sú v súlade s požiadavkami právneho rámca vnútorného trhu.

               (5)

               IFRS vydáva Medzinárodná rada pre účtovné normy (IASB) a príslušné výklady vydáva Výbor pre interpretáciu medzinárodného finančného výkazníctva (IFRIC), ktorý tvoria dva orgány Nadácie výboru pre medzinárodné účtovné normy (IASCF). Je preto dôležité stanoviť náležité podmienky financovania IASCF.

               (6)

               Európsku poradnú skupinu pre finančné výkazníctvo (EFRAG) zriadili v roku 2001 európske organizácie zastupujúce emitentov, investorov a účtovnícku profesiu, ktoré sa podieľajú na procese finančného výkazníctva. V súlade s nariadením IAS poskytuje EFRAG Komisii stanoviská o tom, či je účtovná norma vydaná IASB alebo interpretácia vydaná IFRIC na schválenie v súlade s právom Spoločenstva. EFRAG sa čoraz vo väčšej miere využíva aj ako platforma na poskytovanie nadväzných technických vstupov týkajúcich sa vypracúvania účtovných noriem.

               (7)

               Vzhľadom na kľúčové úlohy EFRAG pri podpore právnych predpisov a politík vnútorného trhu a pri zastupovaní európskych záujmov v procese stanovovania noriem na medzinárodnej úrovni je nevyhnutné, aby Spoločenstvo prispelo k financovaniu EFRAG.

               (8)

               V oblasti štatutárneho auditu bola monitorovacou skupinou v roku 2005 vytvorená Rada pre dohľad nad verejným záujmom (PIOB), ktorá je medzinárodnou organizáciou zodpovednou za monitorovanie správnej reformy Medzinárodnej federácie účtovníkov (IFAC). Úlohou PIOB je dohliadať na proces vedúci k prijímaniu medzinárodných noriem auditu (ISA) a na ostatné činnosti, ktoré IFAC vykonáva vo verejnom záujme. ISA môžu byť schválené na uplatňovanie v Spoločenstve za podmienky, že boli predovšetkým vypracované riadnym, náležitým a transparentným spôsobom pod verejným dohľadom tak, ako sa to vyžaduje v článku 26 smernice Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok (4).

               (9)

               Zavedenie ISA do práva Spoločenstva a kľúčová úloha PIOB pri zabezpečovaní toho, aby spĺňali požiadavky ustanovené smernicou 2006/43/ES, znamenajú, že Spoločenstvo má priamy záujem zabezpečiť, aby boli výsledkom procesu, prostredníctvom ktorého sa takéto normy vypracúvajú a schvaľujú; normy, ktoré sú v súlade s právnym rámcom vnútorného trhu. Je preto dôležité zabezpečiť náležité podmienky financovania PIOB.

               (10)

               Preto je vhodné stanoviť program Spoločenstva (ďalej len „program“) umožňujúci spolufinancovanie činnosti EFRAG, IASCF a PIOB, ktoré v súlade s článkom 162 nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 (5), prostredníctvom navrhovania noriem, ich schvaľovania a dohľadu nad procesmi stanovovania noriem v oblasti finančného výkazníctva a auditu sledujú ciele všeobecného európskeho záujmu.

               (11)

               Zároveň je vhodné poskytnúť granty trom štruktúram, ktoré poskytujú právnu podporu a ktorých výlučným cieľom je poskytovanie administratívnej podpory Výboru európskych regulačných orgánov cenných papierov, zriadenému rozhodnutím Komisie 2009/77/ES (6), Výboru európskych orgánov bankového dohľadu, zriadenému rozhodnutím Komisie 2009/78/ES (7) a Výboru európskych orgánov dohľadu nad poisťovníctvom a dôchodkovým poistením zamestnancov, zriadenému rozhodnutím Komisie 2009/79/ES (8) (spolu ďalej len „výbory dohľadu“), a to na realizáciu ich mandátov a projektov týkajúcich sa školení zamestnancov vnútroštátnych orgánov dohľadu a riadenie projektov informačných technológií.

               (12)

               Finančná kríza preukázala potrebu urýchleného pokroku v oblasti zbližovania a spolupráce v oblasti dohľadu. Preto je vhodné, aby Spoločenstvo finančne prispelo na konkrétne činnosti výborov dohľadu, ktoré sa majú uskutočňovať na dosiahnutie takéhoto pokroku.

               (13)

               Na odstránenie zvyšných prekážok hladkého fungovania vnútorného trhu je nevyhnutné jednotné vykonávanie a uplatňovanie práva Spoločenstva v oblasti finančných služieb, pokiaľ ide o dohľad. Jedným z najefektívnejších a najvhodnejších opatrení na dosiahnutie odstránenia prekážok je, aby výbory dohľadu poskytovali kvalitnejšie spoločné školenia pre zamestnancov národných orgánov dohľadu a vyvinuli spoločné nástroje informačných technológií.

               (14)

               Orgány pôsobiace v oblasti dohľadu, účtovníctva a auditu sú vysoko závislé od financovania a, napriek ich dôležitým úlohám v Spoločenstve, nie je žiadnemu z navrhovaných príjemcov programu z rozpočtu Spoločenstva poskytovaná finančná podpora, čo môže ovplyvňovať ich schopnosť plniť svoje príslušné úlohy, ktoré sú pre fungovanie vnútorného trhu rozhodujúce.

               (15)

               Spolufinancovanie zo strany Spoločenstva zabezpečuje, aby uvedení príjemcovia čerpali výhody z jasného, stabilného, diverzifikovaného, riadneho a primeraného financovania a boli schopní plniť svoje úlohy vo verejnom záujme nezávislým a efektívnym spôsobom.

               (16)

               Mal by sa vyčleniť dostatočný objem prostriedkov prostredníctvom finančného príspevku Spoločenstva na fungovanie výborov dohľadu a na stanovenie medzinárodných účtovných a audítorských noriem, a najmä pre IASCF vrátane EFRAG a PIOB.

               (17)

               Financovanie Spoločenstva by sa malo najmä vzhľadom na osobitný prípad IASCF podmieniť skutočným plnením požiadaviek reforiem riadenia, ktoré stanovilo Spoločenstvo.

               (18)

               Pri každoročnom predkladaní svojich návrhov pracovných programov Európskemu parlamentu, Rade a Komisii tak, ako sa stanovuje v uznesení Európskeho parlamentu z 9. októbra 2008 (9) a v záveroch Rady zo 14. mája 2008, by mali výbory dohľadu do týchto pracovných programov zahrnúť oddiel, v ktorom sa podrobne opíšu činnosti financované z programu v priebehu vykazovaného roka, s uvedením najmä objemov finančných prostriedkov a výsledkov finančných činností, a opis činností, ktoré majú výbory dohľadu v úmysle predložiť Komisii v priebehu nasledujúceho roka Komisii na financovanie v rámci programu.

               (19)

               Okrem zmeny mechanizmu financovania prechádzajú IASCF a EFRAG v súčasnosti reformami správy a riadenia, ktorých potrebnosť zdôraznila finančná kríza a ktorých úlohou je zaručiť, aby si prostredníctvom svojich štruktúr a postupov plnili svoje úlohy vo verejnom záujme nezávislým, efektívnym, transparentným a demokratickým spôsobom. Význam týchto reforiem bol zdôraznený aj v správe skupiny na vysokej úrovni o finančnom dohľade, ktorej predsedal Jacques de Larosière (Larosièrova skupina), z 25. februára 2009, v oznámení Komisie na jarné rokovanie Európskej rady zo 4. marca 2009 s názvom Stimuly na oživenie hospodárstva v Európe a na stretnutí skupiny G 20 dňa 2. apríla 2009. Reformy by mali byť zrealizované skôr, než bude zavedené spolufinancovanie Spoločenstva. Vo vzťahu k IASCF by to malo okrem iného zahŕňať naplnenie očakávaní stanovených v uznesení Európskeho parlamentu z 24. apríla 2008 o medzinárodných štandardoch finančného výkazníctva (IFRS) a riadení Rady pre medzinárodné účtovné štandardy (IASB) a v záveroch Rady z 8. júla 2008, najmä čo sa týka vytvorenia monitorovacej rady s príslušnými právomocami a v primeranom zložení, väčšej transparentnosti a legitímnosti v procesoch IASCF, v rámci ktorých sa vytvárajú normy a programy, zvyšovania efektívnosti poradnej rady pre normy a formalizácie úlohy hodnotení vplyvov ako súčasti riadnej činnosti IASB.

               (20)

               Príjemcovia, ktorí vyvíjajú aktivity v tretích krajinách, napríklad PIOB a IASCF, by nemali využívať spolufinancovanie Spoločenstvom, ak po prvých dvoch rokoch spolufinancovania nedosiahnu značný pokrok pri zabezpečovaní toho, aby neutrálne financovanie vrátane financií pochádzajúcich z tretích krajín tvorilo väčšiu časť ich celkových finančných prostriedkov.

               (21)

               Smernica 2006/43/ES ustanovuje, že členské štáty zriaďujú nezávislé orgány dohľadu v oblasti auditu. Nedávne dianie na trhoch však odhalilo v mnohých oblastiach nedostatky, a to aj pokiaľ ide o audit. V záujme zlepšovania kvality auditu v Európskej únii by Komisia do 1. júla 2010 mala predložiť správu o upevňovaní európskej spolupráce medzi dozornými orgánmi nad audítorskými firmami.

               (22)

               Finančná kríza môže viesť k ustanovovaniu nových orgánov na úrovni Spoločenstva alebo na medzinárodnej úrovni s mandátom zahŕňajúcim podobné ciele Spoločenstva ako v prípade príjemcov programu.

               (23)

               Do programu by malo byť možné zahŕňať takéto nové orgány ako nových príjemcov, ak splnia prísne kritériá oprávnenosti stanovené v tomto rozhodnutí.

               (24)

               Opatrenia potrebné na vykonávanie tohto rozhodnutia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (10).

               (25)

               Komisia by predovšetkým mala byť splnomocnená na výber nových príjemcov pre program a príslušnú úpravu prílohy. Keďže uvedené opatrenia majú všeobecnú pôsobnosť a ich cieľom je zmeniť nepodstatné prvky tohto rozhodnutia jeho doplnením o nové nepodstatné prvky, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES.

               (26)

               Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (11) (ďalej len „nariadenie o rozpočtových pravidlách“) a nariadenie (ES, Euratom) č. 2342/2002, ktoré zabezpečujú finančné záujmy Spoločenstva, sa musia uplatňovať s prihliadnutím na zásady jednoduchosti a konzistentnosti pri výbere rozpočtových nástrojov, na obmedzenie počtu prípadov, keď si Komisia ponecháva priamu zodpovednosť za ich vykonávanie a riadenie, a na požadovanú proporcionalitu medzi úrovňou zdrojov a administratívnym zaťažením súvisiacim s ich využívaním.

               (27)

               Finančná kríza poukázala na potrebu reformy modelov regulácie a monitorovania finančného sektora Európskej únie. Komisia v svojom oznámení s názvom Stimuly na oživenie hospodárstva v Európe ohlásila zámer predložiť potrebné legislatívne návrhy s patričným prihliadnutím na závery Larosièrovej skupiny. Európska rada z 19. a 20. marca 2009 súhlasila s potrebou zlepšiť reguláciu a dohľad nad finančnými inštitúciami v Európskej únii a ako základ potrebných krokov prevzala správu Larosièrovej skupiny. Komisia by mala Európskemu parlamentu a Rade čo najskôr, najneskôr však do 1. júla 2010, predložiť relevantné návrhy.

               (28)

               Toto rozhodnutie by malo ustanoviť možnosť spolufinancovania činností určitých orgánov, ktoré plnia ciele všeobecného záujmu Spoločenstva týkajúce sa záležitostí v oblasti finančných služieb a navrhovania noriem, ich schvaľovania alebo dohliadania na procesy stanovovania noriem v oblasti finančného výkazníctva a auditu.

               (29)

               Financovanie Spoločenstva sa navrhuje pre dobre vymedzený a obmedzený počet najdôležitejších orgánov v oblasti finančných služieb. V súčasnom inštitucionálnom rámci sa novým mechanizmom financovania zabezpečí stabilné, diverzifikované, riadne a primerané financovanie, aby príslušné orgány mohli plniť nezávisle a efektívne svoje úlohy súvisiace so Spoločenstvom alebo verejným záujmom Spoločenstva. Finančná podpora sa poskytne v súlade s podmienkami stanovenými v nariadení o rozpočtových pravidlách a v nariadení (ES, Euratom) č. 2342/2002.

               (30)

               Keďže ciele tohto nariadenia nie je možné uspokojivo dosiahnuť na úrovni členských štátov, ale z dôvodov jeho rozsahu a dôsledkov ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedených cieľov,

         ROZHODLI TAKTO:
   Článok 1
   Predmet úpravy a rozsah pôsobnosti
   Na obdobie od 1. januára 2010 do 31. decembra 2013 sa týmto ustanovuje program Spoločenstva (ďalej len „program“) na podporu činnosti orgánov, ktoré prispievajú k dosiahnutiu cieľov politiky Spoločenstva v súvislosti so zbližovaním dohľadu a spolupráce v oblasti finančných služieb a v súvislosti s finančným výkazníctvom a auditom.
   Článok 2
   Ciele
   1.   Všeobecným cieľom programu je zlepšovať podmienky fungovania vnútorného trhu podporovaním prevádzky, činností alebo akcií vykonávaných určitými orgánmi v oblasti finančných služieb, finančného výkazníctva a auditu.
   2.   Program sa vzťahuje na tieto činnosti:

               a)

               činnosti, ktoré podporujú vykonávanie politík Spoločenstva zameraných na zbližovanie dohľadu, najmä prostredníctvom školenia zamestnancov národných orgánov dohľadu a riadenia projektov informačných technológií v oblasti finančných služieb a

               b)

               činnosti, v rámci ktorých sa vyvíjajú alebo poskytujú vstupy na vypracúvanie noriem, uplatňovanie, hodnotenie alebo monitorovanie noriem alebo na dohľad nad postupmi stanovovania noriem na podporu vykonávania politík Spoločenstva v oblasti finančného výkazníctva a auditu.

         3.   Vykonávaním programu nie je dotknutá nezávislosť výborov orgánov dohľadu ustanovených v rozhodnutiach 2009/77/ES, 2009/78/ES a 2009/79/ES.
   Článok 3
   Prístup k programu
   Na to, aby bol príjemca oprávnený na získanie financovania z programu, musí spĺňať tieto podmienky:

               a)

               musí byť neziskovou právnickou osobou, ktorej ciele sú zamerané na podporu verejného záujmu a plnenie cieľov všeobecného európskeho záujmu v súlade s ustanoveniami článku 162 nariadenia (ES, Euratom) č. 2342/2002 a

               b)

               v čase udelenia grantu sa nesmie nachádzať ani v jednej zo situácií uvedených v článku 93 ods. 1, v článku 94 alebo v článku 96 ods. 2 písm. a) nariadenia o rozpočtových pravidlách.

         Článok 4
   Príjemcovia programu
   1.   Program využívajú príjemcovia uvedení v prílohe.
   2.   Príjemcovia, ktorí vyvíjajú aktivity v tretích krajinách, ako napríklad IASCF a PIOB, nebudú využívať program, ak po prvých dvoch rokoch spolufinancovania nedosiahnu značný pokrok pri zabezpečovaní toho, aby neutrálne financovanie vrátane financií pochádzajúcich z tretích krajín tvorilo väčšiu časť ich celkových finančných prostriedkov.
   Článok 5
   Udelenie grantov
   1.   Komisia poskytuje finančné prostriedky z programu v podobe grantov a len po prijatí príslušného pracovného programu a predbežného celkového rozpočtu.
   2.   Finančné prostriedky Spoločenstva sa poskytujú vo forme prevádzkových grantov alebo akčných grantov za týchto podmienok:

               a)

               v prípade príjemcov uvedených v oddiele A prílohy sa musia finančné prostriedky Spoločenstva poskytovať vo forme prevádzkových grantov a

               b)

               v prípade príjemcov uvedených v oddiele B prílohy:

                           i)

                           si príjemcovia môžu vybrať medzi akčným a prevádzkovým grantom a

                           ii)

                           pri predkladaní svojho pracovného programu a odhadovaného celkového rozpočtu Komisii podľa odseku 1 príjemcovia musia Komisii poskytnúť písomné potvrdenie, že žiadosť o financovanie nenarúša nezávislosť výboru dohľadu, ktorému tento príjemca poskytuje administratívnu podporu.

         3.   Prevádzkové granty sa môžu poskytnúť iba na financovanie prevádzkových nákladov a výdavkov príjemcov vrátane vedenia sekretariátov a odmeňovania ich zamestnancov.
   V prípade obnovenia sa prevádzkové granty automaticky neznižujú.
   4.   Akčné granty sa poskytujú len na činnosti stanovené v článku 6 a vzťahujú sa na ne tieto podmienky:

               a)

               ich výhradným cieľom musí byť umožňovať príjemcom uvedeným v oddiele B prílohy poskytovať administratívnu podporu výborom dohľadu pri vypracúvaní a vykonávaní projektov uvedených v akčných grantoch a

               b)

               funkcia administratívnej podpory príjemcov uvedených v oddiele B prílohy musí byť jednoznačne stanovená v ich stanovách.

         Funkcia administratívnej podpory uvedená pod písmenom b) je jediným cieľom príjemcov uvedených v oddiele B prílohy a zahŕňa vykonávanie činností stanovených v článku 6 v prospech výborov dohľadu.
   5.   Komisia rozhodne o výške a maximálnom percentuálnom podiele na financovaní a takéto rozhodnutia uverejní.
   Článok 6
   Oprávnené činnosti príjemcov akčných grantov
   Bez toho, aby bol dotknutý článok 2 ods. 3 a články 3 a 5, v prípade akčných grantov sa ako konkrétne projekty s rozmerom Spoločenstva za oprávnené považujú:

               a)

               projekty informačných technológií;

               b)

               programy školenia a systémy dočasného vysielania zamestnancov vnútroštátnych orgánov dohľadu;

               c)

               organizovanie konferencií, seminárov, školení a stretnutí odborníkov;

               d)

               príprava a vydávanie publikácií, príprava a vykonávanie iných informačných činností;

               e)

               realizácia výskumu, príprava štúdií a

               f)

               iné konkrétne podporné činnosti, súvisiace s právnymi predpismi alebo politikami Spoločenstva v oblasti účtovníctva a auditu alebo zbližovania či spolupráce v oblasti dohľadu.

         Článok 7
   Výber nových príjemcov
   1.   Komisia môže vyberať nových príjemcov finančných prostriedkov udeľovaných v rámci programu a príslušným spôsobom meniť a dopĺňať prílohu. Tieto opatrenia zamerané na zmenu nepodstatných prvkov tohto rozhodnutia jeho doplnením sa prijmú v súlade s regulačným postupom s kontrolou uvedeným v článku 13 ods. 2.
   2.   Aby sa orgán mohol stať novým príjemcom, musí spĺňať kritériá stanovené v článku 3 a aspoň jedno z nasledujúcich kritérií:

               a)

               musí byť priamym nástupcom jedného z príjemcov uvedených v prílohe;

               b)

               musí vykonávať činnosti zamerané na podporu vykonávania politík Spoločenstva zameraných na zbližovanie dohľadu a spoluprácu v oblasti finančných služieb alebo

               c)

               musí byť priamo zapojený do procesu vývoja alebo poskytovania vstupov na vypracúvanie medzinárodných noriem, uplatňovanie, hodnotenie alebo monitorovanie týchto noriem alebo na dohľad nad postupmi stanovovania noriem na podporu vykonávania politík Spoločenstva v oblasti finančného výkazníctva a auditu.

         3.   Ak orgán, ktorý Komisia vybrala za nového príjemcu:

               a)

               spĺňa kritériá stanovené v odseku 2 písm. a) tohto článku, môže mu byť priznaný grant jeho predchodcu uvedeného v prílohe za podmienky, že v prípade akčného grantu tento orgán tiež spĺňa kritériá na oprávnené činnosti stanovené v článku 6 alebo

               b)

               spĺňa kritériá pre oprávnené činnosti stanovené v článku 6 a kritériá stanovené v odseku 2 písm. b) alebo c) tohto článku, môže mu byť priznaný akčný grant.

         Maximálny objem financovania dostupného v rámci akčného grantu podľa písmena b) tohto odseku nepresiahne ročne nevyčerpané úvery v rámci grantov udelených na osobitné akcie alebo prevádzkových grantov podľa článku 9.
   Článok 8
   Transparentnosť
   Každý príjemca finančných prostriedkov udelených na základe programu uvedie na viditeľnom mieste, napríklad na internetových stránkach, v publikácii alebo vo výročnej správe, že mu boli poskytnuté finančné prostriedky z rozpočtu Európskej únie.
   Článok 9
   Finančné ustanovenia
   1.   Finančné krytie na vykonávanie tohto rozhodnutia v období rokov 2010 – 2013 je 38 700 000 EUR. V rámci tejto sumy predstavujú viazané rozpočtové prostriedky pre príjemcov uvedených v oddiele B prílohy najmenej 13 500 000 EUR, pre IASCF maximálne 12 750 000 EUR a pre EFRAG maximálne 11 250 000 EUR.
   2.   Ročné rozpočtové prostriedky pridelené v súlade s týmto rozhodnutím každoročne stanovuje rozpočtový orgán v rámci obmedzení finančného rámca.
   3.   Ak Komisia predkladá rozpočtovému orgánu ako časť predbežného návrhu rozpočtu prvú žiadosť o rozpočtové prostriedky vo vzťahu k IASCF, predloží Európskemu parlamentu a Rade mesiac vopred správu o reformách riadenia IASCF. Túto správu primerane posúdi Európsky parlament a Rada. Správa sa bude zameriavať na štruktúru a procesy riadenia vrátane zloženia a právomocí monitorovacej rady, najmä na schopnosť tohto orgánu transparentne a efektívne plniť svoje poslanie vo verejnom záujme. V správe sa vytyčuje aj pokrok s ohľadom na podrobné plány na uplatňovanie IFRS v tretích krajinách pre ich domácich eminentov.
   4.   Ak Komisia predkladá rozpočtovému orgánu ako časť predbežného návrhu rozpočtu prvú žiadosť o rozpočtové prostriedky vo vzťahu k roku nasledujúcemu po prvých dvoch rokoch financovania IASCF a PIOB, predloží mesiac pred touto žiadosťou správu o tom, či IASCF a PIOB dosiahli značný pokrok pri zabezpečovaní toho, aby neutrálne financovanie vrátane financií pochádzajúcich z tretích krajín tvorilo väčšiu časť ich celkových finančných prostriedkov. Túto správu primerane posúdi Európsky parlament a Rada so zreteľom na to, či bol dosiahnutý značný pokrok v súvislosti s neutrálnym financovaní, a to aj z tretích krajín.
   Článok 10
   Vykonávanie
   Opatrenia potrebné na vykonávanie tohto rozhodnutia prijme Komisia v súlade s postupmi stanovenými v nariadení o rozpočtových pravidlách a v nariadení (ES, Euratom) č. 2342/2002.
   Článok 11
   Monitorovanie
   1.   Komisia zabezpečí, aby:

               a)

               za každú akciu financovanú z programu v rámci akčného grantu príjemca každoročne predložil odbornú a finančnú správu o dosiahnutom pokroku a záverečnú správu po ukončení akcie, a

               b)

               za každý pracovný program financovaný z programu v rámci prevádzkového grantu príjemca každoročne predložil správu o činnosti a finančnú správu o vykonávaní pracovného programu a záverečnú správu na konci obdobia oprávnenosti na financovanie Spoločenstvom.

         Komisia určí formu a obsah správ uvedených v písmenách a) a b).
   2.   Bez toho, aby boli dotknuté audity vykonávané Dvorom audítorov v súčinnosti s príslušnými vnútroštátnymi kontrolnými orgánmi alebo útvarmi podľa článku 248 zmluvy alebo akékoľvek kontroly vykonávané podľa článku 279 ods. 1 prvý pododsek písm. b) zmluvy, úradníci a iní zamestnanci Komisie môžu vykonávať kontroly na mieste vrátane náhodných kontrol v prípade akcií financovaných v rámci programu a v súlade s nariadením Rady (Euratom, ES) č. 2185/96 z 11. novembra 1996 o kontrolách a inšpekciách na mieste vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (12). V prípade potreby Európsky úrad pre boj proti podvodom (OLAF) uskutoční vyšetrovanie podľa nariadenia Európskeho parlamentu a Rady (ES) č. 1073/1999 (13).
   3.   Komisia zabezpečí, aby zmluvy a dohody vyplývajúce z vykonávania tohto programu upravovali najmä dohľad a finančnú kontrolu Komisiou (alebo jej povereným zástupcom) vrátane úradu OLAF, vykonávané v prípade potreby na mieste, a audit Dvorom audítorov.
   4.   Zamestnanci Komisie a externí pracovníci splnomocnení Komisiou majú primerané právo prístupu, a to najmä do kancelárskych priestorov príjemcu a ku všetkým informáciám, vrátane informácií v elektronickej forme, potrebným na vykonanie takéhoto auditu.
   5.   Dvor audítorov a OLAF majú tie isté práva ako Komisia, najmä právo prístupu.
   6.   Príjemca prevádzkového alebo akčného grantu uchováva k dispozícii pre Komisiu všetky podklady vrátane finančného výkazu overeného auditom týkajúce sa výdavkov, ktoré vznikli počas dotovaného roku, za obdobie piatich rokov po poslednej platbe. Príjemca takého grantu zabezpečí, že v prípade, ak je to vhodné, sa Komisii sprístupnia podklady, ktoré majú partnerské subjekty alebo členovia.
   7.   Na základe výsledkov správ a náhodných kontrol podľa odsekov 1 a 2 Komisia v prípade potreby zabezpečí, aby sa upravil rozsah alebo podmienky prideľovania pôvodne schválenej finančnej pomoci, ako aj časový rozvrh platieb.
   8.   Komisia zabezpečí, aby sa podnikli všetky kroky potrebné na overenie toho, či sa financované akcie uskutočňujú riadne a v súlade s týmto rozhodnutím a nariadením o rozpočtových pravidlách.
   Článok 12
   Ochrana finančných záujmov Spoločenstva
   1.   Komisia zabezpečí, aby počas vykonávania činností financovaných podľa tohto programu boli finančné záujmy Spoločenstva chránené prostredníctvom preventívnych opatrení proti podvodom, korupcii a iným protiprávnym aktivitám, ako aj prostredníctvom vykonávania účinných kontrol a vymáhania nenáležite vyplatených prostriedkov, a v prípade zistenia nezrovnalostí prostredníctvom uplatňovania účinných, primeraných a odrádzajúcich sankcií v súlade s nariadením Rady (ES, Euratom) č. 2988/95 (14), nariadením (Euratom, ES) č. 2185/96 a nariadením (ES) č. 1073/1999.
   2.   V prípade činností Spoločenstva financovaných v rámci tohto programu je podľa článku 1 ods. 2 nariadenia (ES, Euratom) č. 2988/95 nezrovnalosťou akékoľvek porušenie ustanovenia práva Spoločenstva vyplývajúce z konania alebo opomenutia hospodárskeho subjektu, dôsledkom čoho je alebo by bolo poškodenie všeobecného rozpočtu Európskej únie alebo rozpočtov spravovaných Spoločenstvami, a to buď znížením, alebo stratou výnosov plynúcich z vlastných zdrojov vyberaných priamo v mene Spoločenstiev, alebo neoprávnenou výdavkovou položkou.
   3.   Komisia zabezpečí, aby sa výška finančnej podpory poskytnutej na akciu znížila, pozastavila alebo vymohla späť v prípade, že sa zistia nezrovnalosti vrátane nesúladu s ustanoveniami tohto rozhodnutia, individuálneho rozhodnutia alebo zmluvy či dohody o poskytovaní príslušnej finančnej pomoci, alebo ak sa preukáže, že bez predchádzajúceho súhlasu Komisie bola akcia podrobená takej zmene, ktorá je v rozpore s povahou alebo vykonávacími podmienkami projektu.
   4.   Ak sa nedodržia lehoty alebo ak pokrokom pri vykonávaní akcie možno odôvodniť len časť pridelenej finančnej pomoci, príjemca predloží v stanovenej lehote Komisii svoje odôvodnenia. V prípade, že príjemca neposkytne uspokojivú odpoveď, Komisia môže zrušiť zvyšnú finančnú podporu a môže žiadať o vrátenie už vyplatených súm.
   5.   Komisia zabezpečí, aby sa vrátila každá nenáležitá platba. K sumám, ktoré sa nevrátia včas, sa pripočíta úrok podľa podmienok ustanovených v nariadení o rozpočtových pravidlách.
   Článok 13
   Postup výboru
   1.   Komisii pomáha výbor.
   2.   Ak sa odkazuje na tento odsek, uplatňuje sa článok 5a ods. 1 až 4 a článok 7 rozhodnutia 1999/468/ES so zreteľom na jeho článok 8.
   Článok 14
   Hodnotenie
   1.   Najneskôr šesť mesiacov pred skončením programu predloží Komisia Európskemu parlamentu a Rade správu o dosahovaní cieľov programu. Táto správa vychádza, okrem iného, z výročných správ uvedených v článku 11 ods. 1.
   V uvedenej správe sa hodnotí aspoň celková vhodnosť a súdržnosť programu, účinnosť jeho plnenia a celková a individuálna účinnosť rôznych činností z hľadiska dosiahnutia cieľov stanovených v článku 2.
   Správa sa predkladá pre informáciu aj Európskemu hospodárskemu a sociálnemu výboru.
   2.   Európsky parlament a Rada v súlade so zmluvou rozhodnú, či sa bude pokračovať v programe po 31. decembri 2013.
   3.   Komisia čo najrýchlejšie a najneskôr do 1. júla 2010 predloží Európskemu parlamentu a Rade správu o potrebe ďalších reforiem systému finančného dohľadu v Európskej únii, pričom zohľadní právomoci stanovené v zmluve, a v prípade potreby predostrie potrebné legislatívne návrhy.
   4.   Komisia predloží Európskemu parlamentu a Rade spolu s predbežným návrhom rozpočtu na rok 2011 správu o možných úpravách celkového objemu finančných prostriedkov, čo sa týka viazaných rozpočtových prostriedkov pre príjemcov uvedených v oddiele B prílohy.
   5.   Najneskôr do 1. júla 2010 Komisia predloží správu o upevňovaní európskej spolupráce medzi dozornými orgánmi nad audítorskými firmami.
   Článok 15
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Štrasburgu 16. septembra 2009

            Za Európsky parlament

            predseda

         J. BUZEK

            Za Radu

            predsednička

         C. MALMSTRÖM

      (1)  Stanovisko z 25. marca 2009 (zatiaľ neuverejnené v úradnom vestníku).

      (2)  Stanovisko Európskeho parlamentu zo 6. mája 2009 (zatiaľ neuverejnené v úradnom vestníku) a rozhodnutie Rady z 27 júla 2009.

      (3)  Ú. v. ES L 243, 11.9.2002, s. 1.

      (4)  Ú. v. EÚ L 157, 9.6.2006, s. 87.

      (5)  Ú. v. ES L 357, 31.12.2002, s. 1.

      (6)  Ú. v. EÚ L 25, 29.1.2009, s. 18.

      (7)  Ú. v. EÚ L 25, 29.1.2009, s. 23.

      (8)  Ú. v. EÚ L 25, 29.1.2009, s. 28.

      (9)  Uznesenie Európskeho parlamentu z 9. októbra 2008 s odporúčaniami Komisii o nadviazaní na Lamfalussyho proces: systém dohľadu v budúcnosti (zatiaľ neuverejnené v úradnom vestníku).

      (10)  Ú. v. ES L 184, 17.7.1999, s. 23.

      (11)  Ú. v. ES L 248, 16.9.2002, s. 1.

      (12)  Ú. v. ES L 292, 15.11.1996, s. 2.

      (13)  Ú. v. ES L 136, 31.5.1999, s. 1.

      (14)  Ú. v. ES L 312, 23.12.1995, s. 1.

      PRÍLOHA
      Príjemcami, na ktorých sa odkazuje v tomto rozhodnutí, sú:

         Oddiel A

      Príjemcovia v oblasti finančného výkazníctva:

                  —

                  Európska poradná skupina pre finančné výkazníctvo (EFRAG),

                  —

                  Nadácia výboru pre medzinárodné účtovné normy (IASCF).

            Príjemcovia v oblasti auditu:

                  —

                  Rada pre dohľad nad verejným záujmom (PIOB).

         Oddiel B

      Orgány uvedené ďalej v texte, ktorých cieľom je poskytovanie administratívnej podpory Výboru európskych regulačných orgánov cenných papierov, Výboru európskych orgánov bankového dohľadu a Výboru európskych orgánov dohľadu nad poisťovníctvom a dôchodkovým poistením zamestnancov:

                  —

                  V prípade Výboru európskych orgánov bankového dohľadu (CEBS) je to CEBS Secretariat Limited, spoločnosť s ručením obmedzeným zárukou bez akciového kapitálu (limited company by guarantee without share capital) v Spojenom kráľovstve, ktorej sídlo sa nachádza v Londýne a ktorá je zaregistrovaná v obchodnom registri (Companies House) pod číslom 5161108.

                  —

                  V prípade Výboru európskych regulačných orgánov cenných papierov (CESR) je to francúzska nezisková organizácia (association loi 1901), ktorej sídlo sa nachádza v Paríži a ktorá je zaregistrovaná v „préfecture de police“ pod číslom 441545308.

                  —

                  V prípade Výboru európskych orgánov dohľadu nad poisťovníctvom a dôchodkovým poistením zamestnancov (CEIOPS) je to nemecká nezisková organizácia (eingetragener Verein, e.V.), ktorej sídlo sa nachádza vo Frankfurte a ktorá je pod číslom VR 12777 registrovaná na okresnom súde vo Frankfurte nad Mohanom.


title: 2008/196/ES: Rozhodnutie Rady z  18. februára 2008 o uzavretí Dohody medzi Európskym spoločenstvom a vládou Malajzie o určitých aspektoch leteckých dopravných služieb

text:
               5.3.2008

               SK

               Úradný vestník Európskej únie

               L 60/30

      ROZHODNUTIE RADY

   z 18. februára 2008
   o uzavretí Dohody medzi Európskym spoločenstvom a vládou Malajzie o určitých aspektoch leteckých dopravných služieb
   (2008/196/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Rada 5. júna 2003 poverila Komisiu, aby začala rokovania s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (2)

               Komisia dojednala v mene Spoločenstva s vládou Malajzie dohodu o určitých aspektoch leteckých dopravných služieb (ďalej len „dohoda“) v súlade s mechanizmami a smernicami v prílohe k rozhodnutiu Rady, ktoré Komisiu poveruje začať rokovania s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (3)

               Dohoda bola podpísaná v mene Európskeho spoločenstva s výhradou jej možného neskoršieho uzavretia v súlade s rozhodnutím 2007/210/ES (1).

               (4)

               Dohoda by sa mala schváliť,

         ROZHODLA TAKTO:
   Článok 1
   Týmto sa v mene Spoločenstva schvaľuje Dohoda medzi Európskym spoločenstvom a vládou Malajzie o určitých aspektoch leteckých dopravných služieb.
   Článok 2
   Predseda Rady sa poveruje určiť osobu splnomocnenú vydať oznámenie podľa článku 8 ods. 1 dohody.

      V Bruseli 18. februára 2008

            Za Radu

            predseda

         D. RUPEL

      (1)  Ú. v. EÚ L 94, 4.4.2007, s. 26.


title: Rozhodnutie Rady 2013/352/SZBP z  2. júla 2013 , ktorým sa mení rozhodnutie 2012/440/SZBP, ktorým sa vymenúva osobitný zástupca Európskej únie pre ľudské práva

text:
               4.7.2013

               SK

               Úradný vestník Európskej únie

               L 185/8

         ROZHODNUTIE RADY 2013/352/SZBP
   z 2. júla 2013,
   ktorým sa mení rozhodnutie 2012/440/SZBP, ktorým sa vymenúva osobitný zástupca Európskej únie pre ľudské práva
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 25. júla 2012 prijala rozhodnutie 2012/440/SZBP (1), ktorým sa pán Stavros LAMBRINIDIS vymenúva za osobitného zástupcu Európskej únie (OZEÚ) pre ľudské práva. Mandát OZEÚ sa má skončiť 30. júna 2014.

               (2)

               Rozhodnutie 2012/440/SZBP sa OZEÚ poskytla referenčná suma, ktorá sa vzťahuje na obdobie od 25. júla 2012 do 30. júna 2013. Na obdobie od 1. júla 2013 do 30. júna 2014 by sa mala stanoviť nová referenčná suma.

               (3)

               Rozhodnutie 2012/440/SZBP by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   V článku 5 ods. 1 rozhodnutia 2012/440/SZBP sa dopĺňa tento pododsek:

      „Referenčná suma určená na úhradu výdavkov spojených s mandátom OZEÚ v období od 1. júla 2013 do 30. júna 2014 je 837 000 EUR.“.

   Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. júla 2013.

      V Bruseli 2. júla 2013

            Za Radu

            predseda

         L. LINKEVIČIUS

      (1)  Ú. v. EÚ L 200, 27.7.2012, s. 21.


title: Rozhodnutie Rady z 27. novembra 1997 o uzatvorení dohody o spolupráci medzi Európskym spoločenstvom a Bývalou juhoslovanskou republikou Macedónsko

text:
Dôležité právne oznámenie

|

31997D0831

Úradný vestník L 348 , 18/12/1997 S. 0001 - 0001

		Rozhodnutie Radyz 27. novembra 1997o uzatvorení dohody o spolupráci medzi Európskym spoločenstvom a Bývalou juhoslovanskou republikou Macedónsko(97/831/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej články 113 a 235, v súvislosti s druhou vetou jej článku 228 ods. 2 a druhým pododsekom jej článku 228 ods. 3,so zreteľom na návrh Komisie [1],so zreteľom na súhlas Európskeho parlamentu [2],keďže by sa mala schváliť dohoda o spolupráci medzi Európskym spoločenstvom a Bývalou juhoslovanskou republikou Macedónsko, podpísaná prostredníctvom výmeny listov 29. apríla 1997;keďže zmluva predpokladá na opatrenie spoločenstva v určitých oblastiach, na ktoré sa vzťahuje dohoda, len právomoci v článku 235 zmluvy,ROZHODLA TAKTO:Článok 1Dohoda o spolupráci medzi Európskym spoločenstvom a Bývalou juhoslovanskou republikou Macedónsko a deklarácie prijaté zmluvnými stranami dohody sa týmto schvaľujú v mene spoločenstva.Texty dohody, zoznam deklarácií a deklarácie tvoria prílohu k tomuto rozhodnutiu.Článok 2Predseda Rady v mene spoločenstva predloží oznámenie, ktoré ustanovuje druhý odsek článku 49 dohody.Článok 3V Rade pre spoluprácu zriadenej podľa článku 33 dohody zastupuje spoločenstvo za pomoci zástupcov členov Rady predsedníctvo Rady v prípade, že tak rozhodne Rada, a v ostatných prípadoch Komisia. Rada rozhoduje jednoduchou väčšinou svojich členov.Pozíciu, ktorú má prijať spoločenstvo v rámci Rady pre spoluprácu, prijme Rada na návrh Komisie kvalifikovanou väčšinou. Rada rozhoduje jednomyseľne, ak sa pozícia vzťahuje na oblasť, pre ktorú sa na prijatie vnútorných pravidiel spoločenstva vyžaduje jednomyseľné rozhodnutie, a jednoduchou väčšinou, ak sa rozhodnutie, ktoré Rada pre spoluprácu navrhne prijať, vzťahuje na jej rokovací poriadok.Rozhodnutia, ktoré prijme Rada pre spoluprácu, sa uverejnia v Úradnom vestníku Európskych spoločenstiev.Článok 4Toto rozhodnutie sa uverejní v Úradnom vestníku Európskych spoločenstiev.Bude sa uplatňovať odo dňa jeho uverejnenia.V Bruseli 27. novembra 1997Za RadupredsedaM. Fischbach[1] Ú. v. ES C 79, 12.3.1997, s. 1.[2] Ú. v. ES C 325, 27.10.1997.--------------------------------------------------


title: Rozhodnutie Rady 2013/350/SZBP z  2. júla 2013 , ktorým sa mení a predlžuje mandát osobitného zástupcu Európskej únie pre mierový proces na Blízkom východe

text:
               4.7.2013

               SK

               Úradný vestník Európskej únie

               L 185/3

         ROZHODNUTIE RADY 2013/350/SZBP
   z 2. júla 2013,
   ktorým sa mení a predlžuje mandát osobitného zástupcu Európskej únie pre mierový proces na Blízkom východe
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 23. januára 2012 prijala rozhodnutie 2012/33/SZBP (1), ktorým sa pán Andreas REINICKE vymenúva za osobitného zástupcu Európskej únie (OZEÚ) pre mierový proces na Blízkom východe. Jeho mandát sa skončí 30. júna 2013.

               (2)

               Mandát OZEÚ by sa mal predĺžiť o ďalšie obdobie 12 mesiacov. Mandát by sa mal preskúmať na jeseň 2013. Toto preskúmanie by sa malo ukončiť do 31. decembra 2013.

               (3)

               OZEÚ bude svoj mandát vykonávať v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Andreasa REINICKEHO ako osobitného zástupcu Európskej únie (OZEÚ) pre mierový proces na Blízkom východe (ďalej len „mierový proces“) sa týmto predlžuje do 30. júna 2014. Mandát OZEÚ sa môže ukončiť skôr, ak o tom rozhodne Rada na návrh vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   1.   Mandát OZEÚ je založený na cieľoch politiky Únie týkajúcej sa mierového procesu.
   2.   Tieto ciele okrem iného zahŕňajú:

               a)

               úplný mier, ktorý by sa mal dosiahnuť na základe príslušných rezolúcií Bezpečnostnej rady Organizácie Spojených národov (OSN), madridských zásad, cestovnej mapy a už dosiahnutých dohôd medzi stranami a na základe arabskej mierovej iniciatívy;

               b)

               vytvorenie dvoch štátov – Izraela a susediaceho demokratického, životaschopného, mierového a zvrchovaného palestínskeho štátu – ktoré by existovali vedľa seba oddelené bezpečnými a uznávanými hranicami a mali normálne vzťahy so svojimi susedmi v súlade s rezolúciami Bezpečnostnej rady Organizácie Spojených národov č. 242 (1967), 338 (1973), 1397 (2002) a 1402 (2002) a s madridskými zásadami;

               c)

               vyriešenie izraelsko-sýrskeho a izraelsko-libanonského konfliktu;

               d)

               vyriešenie otázky statusu Jeruzalema ako budúceho hlavného mesta dvoch štátov a spravodlivé, uskutočniteľné a dohodnuté riešenie problému palestínskych utečencov;

               e)

               nadviazanie na mierový proces, ktorého cieľom je dohoda o konečnom statuse a vytvorenie palestínskeho štátu vrátane posilnenia úlohy Kvarteta pre Blízky východ (ďalej len „kvarteto“) ako ochrancu cestovnej mapy, najmä vzhľadom na monitorovanie plnenia povinností, ktoré obom stranám z cestovnej mapy vyplývajú, a v súlade so všetkým medzinárodným úsilím o nastolenie úplného arabsko-izraelského mieru.

         3.   Uvedené ciele sa zakladajú na záväzku Únie spolupracovať so stranami a partnermi medzinárodného spoločenstva, najmä v rámci kvarteta, s cieľom využiť každú príležitosť na nastolenie mieru a zabezpečenie slušnej budúcnosti pre všetkých obyvateľov v regióne.
   4.   OZEÚ podporuje činnosť VP v regióne, a to aj v rámci kvarteta.
   Článok 3
   Mandát
   Na dosiahnutie cieľov politiky uvedených v článku 2 sa OZEÚ udeľuje mandát:

               a)

               poskytovať aktívny a účinný príspevok Únie k činnostiam a iniciatívam, ktoré vedú k definitívnemu urovnaniu izraelsko-palestínskeho konfliktu, ako aj izraelsko-sýrskeho a izraelsko-libanonského konfliktu;

               b)

               podporovať a udržiavať úzke styky so všetkými stranami mierového procesu, s inými krajinami tohto regiónu, členmi kvarteta a s inými príslušnými krajinami, ako aj s Organizáciou Spojených národov a inými príslušnými medzinárodnými organizáciami s cieľom spolupracovať s nimi pri posilňovaní mierového procesu;

               c)

               zabezpečovať trvalú prítomnosť Únie na príslušných medzinárodných fórach a prispievať ku krízovému riadeniu a k predchádzaniu krízam;

               d)

               sledovať a podporovať mierové rokovania medzi stranami a predkladať k týmto rokovaniam návrhy Únie v jej mene;

               e)

               na požiadanie prispievať k vykonávaniu medzinárodných dohôd dosiahnutých medzi stranami a viesť s nimi diplomatické rokovania v prípade porušenia podmienok uvedených dohôd;

               f)

               venovať osobitnú pozornosť faktorom, ktoré ovplyvňujú regionálny rozmer mierového procesu;

               g)

               viesť konštruktívne rokovania so signatármi dohôd v rámci mierového procesu s cieľom podporovať dodržiavanie základných noriem demokracie vrátane dodržiavania ľudských práv a zásad právneho štátu;

               h)

               predkladať návrhy týkajúce sa zásahov Únie do mierového procesu a najlepšieho spôsobu realizácie jej iniciatív a jej prebiehajúceho úsilia súvisiaceho s mierovým procesom, ako je napríklad príspevok Únie k palestínskym reformám, vrátane politických aspektov príslušných rozvojových projektov Únie;

               i)

               sledovať činnosť oboch strán pri vykonávaní cestovnej mapy a v otázkach, ktoré by mohli ohroziť výsledok rokovaní o trvalom statuse s cieľom umožniť kvartetu lepšie posúdiť, či ju zúčastnené strany dodržiavajú;

               j)

               ako vyslanec kvarteta podávať správy o pokroku a vývoji rokovaní a prispievať k príprave zasadnutí vyslancov pri kvartete na základe pozícií Únie a prostredníctvom koordinácie s ďalšími členmi kvarteta;

               k)

               prispievať k vykonávaniu politiky Únie v oblasti ľudských práv v spolupráci s OZEÚ pre ľudské práva vrátane usmernení Únie pre oblasť ľudských práv, najmä usmernení EÚ o deťoch v ozbrojených konfliktoch, ako aj o násilí voči ženám a boji proti všetkým formám ich diskriminácie, a politiky Únie s ohľadom na rezolúciu Bezpečnostnej rady Organizácie Spojených národov 1325 (2000) o ženách, mieri a bezpečnosti, a to aj sledovaním vývoja v tejto oblasti a podávaním správ a formulovaním odporúčaní o ňom;

               l)

               prispievať k lepšiemu pochopeniu úlohy Únie medzi mienkotvornými subjektami v regióne.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP. V záujme plnenia svojho mandátu a osobitných zodpovedností v tejto oblasti sa OZEÚ v plnej miere venuje misii.
   2.   Politický a bezpečnostný výbor (PBV) je s OZEÚ v úzkom spojení a je jeho hlavným styčným bodom s Radou. PBV činnosť OZEÚ v rámci jeho mandátu strategicky a politicky usmerňuje bez toho, aby boli dotknuté právomoci VP.
   3.   OZEÚ úzko spolupracuje s Európskou službou pre vonkajšiu činnosť (ESVČ).
   4.   Najmä pri vykonávaní svojich úloh OZEÚ úzko spolupracuje so zastupiteľským úradom EÚ v Jeruzaleme, delegáciou Únie v Tel Avive, ako aj so všetkými inými príslušnými delegáciami Únie v regióne.
   Článok 5
   Financovanie
   1.   Referenčná suma určená na úhradu výdavkov spojených s mandátom OZEÚ v období od 1. júla 2013 do 31. decembra 2013 je 506 500 EUR.
   2.   Výdavky financované zo sumy uvedenej v odseku 1 sú oprávnené od 1. júla 2013. Hospodári sa s nimi v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich dostupných finančných prostriedkov zodpovedá za vytvorenie svojho tímu. Tím zahŕňa odborníkov na osobitné politické otázky vyplývajúce z mandátu. OZEÚ bezodkladne a pravidelne informuje Radu a Komisiu o zložení svojho tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. Na prácu s OZEÚ sa tiež môžu prideliť experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými oddeleniami ESVČ alebo delegáciami Únie na účely prispenia k súdržnosti a konzistentnosti ich príslušných činností.
   Článok 7
   Výsady a imunity OZEÚ a jeho personálu
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov jeho personálu, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú pomoc.
   Článok 8
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2011/292/EÚ z 31. marca 2011 o bezpečnostných predpisoch na ochranu utajovaných skutočností EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby OZEÚ mal prístup ku všetkým relevantným informáciám.
   2.   Delegácie Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojim mandátom a v závislosti od bezpečnostnej situácie na území, za ktoré zodpovedá, všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, predovšetkým tak, že:

               a)

               vypracuje bezpečnostný plán konkrétnej misie založený na usmernení zo strany ESVČ, v ktorom sa stanovujú fyzické, organizačné a procedurálne bezpečnostné opatrenia pre konkrétnu misiu, upravuje riadenie bezpečného presunu personálu do oblasti misie a v rámci nej, ako aj riadenie bezpečnostných incidentov a ktorého súčasťou je pohotovostný a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v oblasti misie;

               c)

               zabezpečuje, aby sa všetci členovia jeho tímu nasadení mimo Únie vrátane miestneho zmluvného personálu zúčastnili pred presunom do oblasti misie alebo bezprostredne po ňom na primeranom bezpečnostnom výcviku podľa stupňa rizikovosti, ktorý oblasti misie pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, Komisii a VP písomné správy o ich vykonávaní, ako aj o iných bezpečnostných otázkach v rámci správy v polovici trvania misie a správy o vykonávaní mandátu.

         Článok 11
   Podávanie správ
   OZEÚ pravidelne podáva VP a PBV ústne a písomné správy. OZEÚ v prípade potreby podáva správy aj pracovným skupinám Rady. Pravidelné písomné správy sa rozosielajú prostredníctvom siete COREU. OZEÚ na odporúčanie VP alebo PBV podáva správy Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   OZEÚ podporuje celkovú politickú koordináciu v rámci Únie. V záujme dosiahnutia cieľov politiky Únie pomáha zabezpečovať, aby všetky nástroje Únie v teréne pôsobili súdržne. Činnosť OZEÚ sa koordinuje s činnosťou Komisie a prípadne aj ďalších OZEÚ, ktorí pôsobia v regióne vrátane OZEÚ pre južnú stredozemnú oblasť. OZEÚ pravidelne poskytuje informácie misiám členských štátov a delegáciám Únie.
   2.   V teréne sa udržiavajú úzke vzťahy s vedúcimi delegácií Únie a vedúcimi misií členských štátov, ktorí vyvíjajú maximálne úsilie na pomoc OZEÚ pri vykonávaní jeho mandátu. OZEÚ v úzkej spolupráci s vedúcim delegácie Únie v Tel Avive na miestnej úrovni politicky usmerňuje vedúceho policajnej misie Európskej únie na palestínskych územiach (EUPOL COPPS) a veliteľa pomocnej hraničnej misie Európskej únie na hraničnom priechode v Rafahu (EU BAM Rafah). OZEÚ a veliteľ civilnej operácie sa podľa potreby vzájomne radia. OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Pomoc súvisiaca s nárokmi
   OZEÚ a jeho personál pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ pre mierový proces na Blízkom východe a poskytujú administratívnu pomoc a prístup k príslušným spisom na tento účel.
   Článok 14
   Preskúmanie
   1.   Vykonávanie tohto rozhodnutia a jeho súlad s inými iniciatívami Únie v regióne sa pravidelne skúma. OZEÚ predloží Rade, Komisii a VP správu o pokroku do konca októbra 2013 a na konci svojho mandátu súhrnnú správu o jeho vykonávaní.
   2.   Mandát OZEÚ sa preskúma do 31. decembra 2013.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. júla 2013.

      V Bruseli 2. júla 2013

            Za Radu

            predseda

         L. LINKEVIČIUS

      (1)  Ú. v. EÚ L 19, 24.1.2012, s. 17.

      (2)  Ú. v. EÚ L 141, 27.5.2011, s. 17.


title: 2008/343/ES: Rozhodnutie Rady z  29. apríla 2008 , ktorým sa mení a dopĺňa rozhodnutie 2007/868/ES, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu

text:
               30.4.2008

               SK

               Úradný vestník Európskej únie

               L 116/25

      ROZHODNUTIE RADY

   z 29. apríla 2008,
   ktorým sa mení a dopĺňa rozhodnutie 2007/868/ES, ktorým sa vykonáva článok 2 ods. 3 nariadenia (ES) č. 2580/2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu
   (2008/343/ES)
   RADA EURÓPSKEJ ÚNIE,
   so zreteľom na nariadenie Rady (ES) č. 2580/2001 z 27. decembra 2001 o určitých obmedzujúcich opatreniach zameraných proti určitým osobám a subjektom s cieľom boja proti terorizmu (1), a najmä na jeho článok 2 ods. 3,
   keďže:

               (1)

               Rada 20. decembra 2007 prijala rozhodnutie 2007/868/ES (2).

               (2)

               Rada poskytla 25. februára 2008 Josemu Mariovi SISONOVI aktualizované odôvodnené stanovisko k jeho ponechaniu na zozname osôb, skupín a subjektov, ktoré podliehajú obmedzujúcim opatreniam ustanoveným v nariadení (ES) č. 2580/2001, a vyzvala pána SISONA, aby predložil svoje pripomienky k tomuto stanovisku do jedného mesiaca. Pán SISON predložil Rade pripomienky listom z 24. marca 2008, ktorý Rada vzala do úvahy.

               (3)

               Rada dospela k záveru, že pán SISON sa zúčastnil na teroristických činoch v zmysle článku 1 ods. 2 a 3 spoločnej pozície 2001/931/SZBP z 27. decembra 2001 o uplatňovaní špecifických opatrení na boj s terorizmom (3) a že vo vzťahu k pánovi SISONOVI boli príslušným vnútroštátnym orgánom v zmysle článku 1 ods. 4 uvedenej spoločnej pozície prijaté rozhodnutia. Rada taktiež dospela k záveru, že údaje o pánovi SISONOVI a Komunistickej strane Filipín v zozname osôb, skupín a subjektov, na ktoré sa vzťahuje nariadenie (ES) č. 2580/2001, by sa mali zmeniť a doplniť tak, aby sa zohľadnilo aktualizované odôvodnené stanovisko.

               (4)

               Rada sa preto nazdáva, že pán SISON by mal naďalej podliehať špecifickým obmedzujúcim opatreniam ustanoveným v nariadení (ES) č. 2580/2001,

         ROZHODLA TAKTO:
   Článok 1
   V prílohe k rozhodnutiu Rady 2007/868/ES sa údaje o Josem Mariovi SISONOVI (alias Armando Liwanag, alias Joma) nahrádzajú takto:

      „SISON, Jose Maria (alias Armando Liwanag, alias Joma), dátum narodenia: 8.2.1939, miesto narodenia: Cabugao (Filipíny) – osoba zohrávajúca poprednú úlohu v ‚Komunistickej strane Filipín‘ vrátane ‚NPA‘.“

   Článok 2
   V prílohe k rozhodnutiu Rady 2007/868/ES sa údaje o Komunistickej strane Filipín nahrádzajú takto:

      „‚Komunistická strana Filipín‘ vrátane ‚Novej ľudovej armády‘ – ‚NPA‘ Filipíny, spojená s Josem Mariom SISONOM (alias Armando Liwanag, alias Joma, ktorý zohráva poprednú úlohu v ‚Komunistickej strane Filipín‘ vrátane ‚NPA‘)“.

   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 29. apríla 2008

            Za Radu

            predseda

         D. RUPEL

      (1)  Ú. v. ES L 344, 28.12.2001, s. 70. Nariadenie naposledy zmenené a doplnené rozhodnutím 2007/868/ES (Ú. v. EÚ L 340, 22.12.2007, s. 100).

      (2)  Ú. v. EÚ L 340, 22.12.2007, s. 100.

      (3)  Ú. v. EÚ L 344, 28.12.2001, s. 93. Spoločná pozícia naposledy zmenená a doplnená spoločnou pozíciou 2007/871/SZBP (Ú. v. EÚ L 340, 22.12.2007, s. 109).


				|

		52014PC0256

			Návrh ROZHODNUTIE RADY o uzavretí v mene Európskej únie a jej členských štátov protokolu, ktorým sa mení Dohoda o spoločnom leteckom priestore medzi Európskou úniou a jej členskými štátmi na jednej strane a Gruzínskom na strane druhej, aby sa zohľadnilo pristúpenie Chorvátskej republiky k Európskej únii /* COM/2014/0256 final - 2014/0134 (NLE) */

			   	DÔVODOVÁ SPRÁVA
 1.      Kontext návrhu
 110 || ·                   Dôvody a ciele návrhu/všeobecný kontext O Dohode o spoločnom leteckom priestore medzi Európskou úniou, jej členskými štátmi a Gruzínskom sa rokovalo na základe rozhodnutia Rady prijatého v júni 2009, ktorým sa schvaľuje začatie rokovaní. Dohoda bola podpísaná 2. decembra 2010.
 120 || Chorvátska republika pristúpila k Európskej únii 1. júla 2013. Podľa článku 6 ods. 2 Aktu o podmienkach pristúpenia sa Chorvátsko zaviazalo pristúpiť k dohodám uzavretým alebo podpísaným členskými štátmi a Úniou s jednou alebo viacerými tretími krajinami alebo s medzinárodnou organizáciou. Protokol bol prerokovaný s cieľom zahrnúť potrebné jazykové úpravy dohody, ktoré vyplývajú z pristúpenia Chorvátska. Podľa uvedeného článku 6 ods. 2, ako aj článku 100 ods. 2 a článku 218 ods. 5 ZFEÚ bolo podpísanie protokolu schválené rozhodnutím z [...] a protokol bol podpísaný [...]. Protokol by sa teraz mal schváliť na základe článku 100 ods. 2 a článku 218 ods. 6 písm. a) ZFEÚ v spojení s článkom 6 ods. 2 Aktu o pristúpení.
 130 || ·                   Existujúce ustanovenia v oblasti návrhu Ustanoveniami protokolu sa nahrádzajú alebo dopĺňajú ustanovenia Dohody o spoločnom leteckom priestore medzi Európskou úniou, jej členskými štátmi a Gruzínskom.
 140 || ·                   Súlad s ostatnými politikami a cieľmi Únie Dohoda s Gruzínskom bola prvou komplexnou dohodou o leteckej doprave podpísanou s dôležitým leteckým partnerom z kaukazského regiónu. Je súčasťou rámca vonkajšej politiky Únie v oblasti letectva, ktorý Komisia vypracovala v oznámení COM(2005)79: „Rozvoj vonkajšej politiky Spoločenstva v oblasti letectva“. Toto oznámenie bolo predmetom nedávnej revízie prostredníctvom oznámenia Komisie COM(2012)556: „Vonkajšia politika EÚ v oblasti letectva – riešenie budúcich úloh“ a zodpovedajúcich záverov Rady.
 2.      Konzultácie so zainteresovanými stranami a posúdenie vplyvu
   || ·                                            Konzultácie so zainteresovanými stranami
 211 || Metódy konzultácie, hlavné cieľové sektory a všeobecný profil respondentov Neuplatňuje sa.
 212 || Zhrnutie odpovedí a spôsob, akým sa zohľadnili Neuplatňuje sa.
 3.      Právne prvky návrhu
 305 || ·                   Zhrnutie navrhovaných opatrení Protokolom sa zabezpečuje potrebná zmena Dohody o spoločnom leteckom priestore medzi Európskou úniou, jej členskými štátmi a Gruzínskom po pristúpení Chorvátska k EÚ 1. júla 2013.
 310 || ·                   Právny základ Článok 100 ods. 2 a článok 218 ods. 6 písm. a) Zmluvy o fungovaní Európskej únie, v spojení s článkom 6 ods. 2 Aktu o pristúpení.
 4.      Vplyvy na rozpočet
 409 || Návrh nemá vplyv na rozpočet Únie.
 5.      Doplňujúce informácie
 570 || ·                   Podrobné vysvetlenie návrhu Rada sa vyzýva, aby schválila protokol, ktorým sa mení Dohoda o spoločnom leteckom priestore medzi Európskou úniou, jej členskými štátmi a Gruzínskom.
2014/0134 (NLE)
Návrh
ROZHODNUTIE RADY
o uzavretí v mene Európskej únie a jej
členských štátov protokolu, ktorým sa mení Dohoda o spoločnom
leteckom priestore medzi Európskou úniou a jej členskými štátmi na jednej
strane a Gruzínskom na strane druhej, aby sa zohľadnilo pristúpenie
Chorvátskej republiky k Európskej únii
RADA EURÓPSKEJ ÚNIE,
so zreteľom na
Zmluvu o fungovaní Európskej únie, a najmä na jej článok 100 ods. 2 a
článok 218 ods. 6 písm. a),
so zreteľom na
Akt o pristúpení Chorvátska, a najmä na jeho článok 6 ods. 2 druhý
pododsek,
so zreteľom na
návrh Európskej komisie,
so zreteľom na stanovisko Európskeho
parlamentu[1],

keďže:
(1)       V súlade s rozhodnutím
Rady 2014/.../EÚ[2]
bol protokol, ktorým sa mení Dohoda o spoločnom leteckom priestore medzi
Európskou úniou a jej členskými štátmi na jednej strane a Gruzínskom na
strane druhej, aby sa zohľadnilo pristúpenie Chorvátskej republiky k
Európskej únii (ďalej len „protokol“),
podpísaný s výhradou jeho uzavretia.
(2)       Protokol by sa mal
schváliť,
PRIJALA TOTO ROZHODNUTIE:
Článok 1
Protokol, ktorým sa mení Dohoda o
spoločnom leteckom priestore medzi Európskou úniou a jej členskými
štátmi na jednej strane a Gruzínskom na strane druhej, aby sa zohľadnilo
pristúpenie Chorvátskej republiky k Európskej únii, sa týmto schvaľuje v
mene Únie a jej členských štátov.[3]
Článok 2
Týmto sa predseda Rady poveruje
určiť osobu(y) splnomocnenú(é) uložiť v mene Európskej únie
a jej členských štátov schvaľovaciu listinu stanovenú
v článku 3 protokolu.
Článok 3
Toto rozhodnutie nadobúda účinnosť
dňom jeho prijatia.
V Bruseli
                                                                       Za
Radu
                                                                       predseda
[1]               Ú. v. EÚ C , , s. .
[2]               Ú. v. EÚ L […], […], s.[…].
[3]               Znenie protokolu sa
uverejnilo v Úradnom vestníku Európskej únie Ú. v. EÚ L …. spolu s
rozhodnutím o jeho podpísaní.


title: Rozhodnutie Rady (EÚ) 2015/1796 z 1. októbra 2015 o uzavretí Dohody o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k rámcovému programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy

text:
               8.10.2015

               SK

               Úradný vestník Európskej únie

               L 263/8

         ROZHODNUTIE RADY (EÚ) 2015/1796
   z 1. októbra 2015
   o uzavretí Dohody o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k rámcovému programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 186 v spojení s jej článkom 218 ods. 6 písm. a), článkom 218 ods. 7 a článkom 218 ods. 8 prvým pododsekom,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Dohoda o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k rámcovému programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy (ďalej len „dohoda“), bola podpísaná v mene Únie 5. decembra 2014 v súlade s rozhodnutím Rady 2014/953/EÚ (1).

               (2)

               Európske spoločenstvo pre atómovú energiu dohodu uzavrelo 5. decembra 2014 v súlade s rozhodnutím Rady 2014/954/Euratom (2).

               (3)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k rámcovému programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy (3).
   Článok 2
   Predseda Rady vykoná v mene Únie oznámenie podľa článku 15 ods. 1 prvého pododseku dohody (4).
   Článok 3
   Komisia prijme pozíciu, ktorá sa má zaujať v mene Únie vo Výbore Švajčiarska/Spoločenstiev pre výskum so zreteľom na rozhodnutia výboru prijaté podľa článku 5 ods. 2 dohody.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 1. októbra 2015

            Za Radu

            predseda

         É. SCHNEIDER

      (1)  Rozhodnutie Rady 2014/953/EÚ zo 4. decembra 2014 o podpise v mene Európskej únie a predbežnom vykonávaní Dohody o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy (Ú. v. EÚ L 370, 30.12.2014, s. 1).

      (2)  Rozhodnutie Rady 2014/954/Euratom zo 4. decembra 2014 o schválení uzavretia Dohody o vedeckej a technickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou o pridružení Švajčiarskej konfederácie k programu Horizont 2020 – rámcový program pre výskum a inováciu a k výskumnému a vzdelávaciemu programu Európskeho spoločenstva pre atómovú energiu, ktorý prispieva k programu Horizont 2020, a ktorou sa riadi účasť Švajčiarskej konfederácie na činnostiach projektu ITER vykonávaných spoločným podnikom Fusion for Energy, Európskou komisiou v mene Európskeho spoločenstva pre atómovú energiu (Ú. v. EÚ L 370, 30.12.2014, s. 19).

      (3)  Dohoda bola uverejnená v Ú. v. EÚ L 370 z 30.12.2014 spolu s rozhodnutím o podpise.

      (4)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2012/176/EÚ: Rozhodnutie Rady z  8. marca 2012 o uzavretí Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej o rámcovej dohode medzi Európskou úniou a Marockým kráľovstvom o všeobecných zásadách účasti Marockého kráľovstva na programoch Únie

text:
               28.3.2012

               SK

               Úradný vestník Európskej únie

               L 90/1

         ROZHODNUTIE RADY
   z 8. marca 2012
   o uzavretí Protokolu k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej o rámcovej dohode medzi Európskou úniou a Marockým kráľovstvom o všeobecných zásadách účasti Marockého kráľovstva na programoch Únie
   (2012/176/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 6 písm. a) bod i) a článkom 218 ods. 8 druhým pododsekom,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Protokol k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej o rámcovej dohode medzi Európskou úniou a Marockým kráľovstvom o všeobecných zásadách účasti Marockého kráľovstva na programoch Únie (ďalej len „protokol”) bol podpísaný v mene Únie dňa 7. októbra 2010.

               (2)

               V dôsledku nadobudnutia platnosti Lisabonskej zmluvy 1. decembra 2009, Európska únia nahrádza Európske spoločenstvo a je jeho právnym nástupcom.

               (3)

               Tento protokol by sa mal uzavrieť,

         PRIJALA TOTO ROZHODNUTIE:
   Článok 1
   Protokol k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej o rámcovej dohode medzi Európskou úniou a Marockým kráľovstvom o všeobecných zásadách účasti Marockého kráľovstva na programoch Únie sa schvaľuje v mene Únie.
   Text protokolu je pripojený k tomuto rozhodnutiu.
   Článok 2
   Predseda Rady zašle v mene Únie oznámenie ustanovené v článku 10 protokolu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 8. marca 2012

            Za Radu

            predseda

         M. BØDSKOV

    ---documentbreak---

               28.3.2012

               SK

               Úradný vestník Európskej únie

               L 90/2

         PROTOKOL
   k Euro-stredomorskej dohode medzi Európskymi spoločenstvami a ich členskými štátmi na jednej strane a Marockým kráľovstvom na strane druhej o rámcovej dohode medzi Európskou úniou a Marockým kráľovstvom o všeobecných zásadách účasti Marockého kráľovstva na programoch Únie
   EURÓPSKA ÚNIA, ďalej len „Únia“,
   na jednej strane, a
   MAROCKÉ KRÁĽOVSTVO, ďalej len „Maroko“,
   na strane druhej,
   ďalej spolu len „zmluvné strany“
   KEĎŽE:

               (1)

               Maroko uzavrelo Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marokom na strane druhej (1) (ďalej len „dohoda“) 26. februára 1996.

               (2)

               Európska rada na svojom zasadnutí v Bruseli dňa 17. a 18. júna 2004 uvítala návrhy Komisie v súvislosti s európskou susedskou politikou (ďalej len „ESP“) a schválila závery Rady zo 14. júna 2004.

               (3)

               Rada pri mnohých iných príležitostiach opakovane prijala závery v prospech tejto politiky.

               (4)

               Rada 5. marca 2007 vyjadrila podporu všeobecnému a globálnemu prístupu ustanovenému v oznámení Komisie zo 4. decembra 2006, s cieľom umožniť partnerom ESP účasť v agentúrach Spoločenstva a na programoch Spoločenstva na základe nimi dosiahnutých výsledkov a pokiaľ to umožňujú právne základy.

               (5)

               Maroko vyjadrilo svoje želanie zúčastniť sa na niekoľkých programoch Únie.

               (6)

               Osobitné podmienky pre účasť Maroka na každom jednotlivom programe vrátane najmä finančného príspevku a postupov podávania správ a hodnotenia sa musia ustanoviť formou protokolu k dohode medzi Komisiou a príslušnými orgánmi Maroka,

         SA DOHODLI TAKTO:
   Článok 1
   Maroku sa umožní zúčastňovať sa na všetkých súčasných a budúcich programoch Únie otvorených pre účasť Maroka v súlade s príslušnými ustanoveniami, ktorými sa tieto programy prijímajú.
   Článok 2
   Maroko prispeje finančne do všeobecného rozpočtu Únie v súlade so špecifickými programami, na ktorých sa zúčastní.
   Článok 3
   Zástupcovia Maroka sa môžu zúčastňovať ako pozorovatelia vo veciach, ktoré sa týkajú Maroka, na riadiacich výboroch, ktoré sú zodpovedné za monitorovanie programov, do ktorých Maroko finančne prispieva.
   Článok 4
   Projekty a iniciatívy predložené účastníkmi z Maroka podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.
   Článok 5
   Osobitné podmienky týkajúce sa účasti Maroka na každom konkrétnom programe, predovšetkým splatný finančný príspevok a postupy podávania správ a hodnotenia, sa stanovia formou memoranda o porozumení k dohode medzi Komisiou a príslušnými marockými orgánmi na základe kritérií stanovených v daných programoch.
   Ak Maroko požiada o vonkajšiu pomoc Únie s cieľom zúčastniť sa na určitom programe Únie na základe článku 3 nariadenia Európskeho parlamentu a Rady (ES) č. 1638/2006 z 24. októbra 2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva (2), alebo na základe iného podobného nariadenia týkajúceho sa vonkajšej pomoci Únie pre Maroko, ktoré sa môže v budúcnosti prijať, podmienky, ktorými sa riadi využívanie pomoci Únie Marokom, sa stanovia v dohode o financovaní, najmä so zreteľom na článok 20 nariadenia (ES) č. 1638/2006.
   Článok 6
   V súlade s nariadením Rady (ES) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), sa v každom memorande o porozumení uzatvorenom podľa článku 5 musí stanoviť, že finančnú kontrolu, audit alebo iné overovanie, vrátane administratívneho vyšetrovania, vykonáva Komisia, Európsky úrad pre boj proti podvodom a Dvor audítorov, alebo sa vykonávajú na základe právomoci týchto orgánov.
   Je vhodné stanoviť podrobné ustanovenia o finančnej kontrole a audite, administratívnych opatreniach, pokutách a vymáhaní, ktoré poskytnú Komisii, Európskemu úradu pre boj proti podvodom a Dvoru audítorov rovnaké právomoci, ako sú právomoci v prípade príjemcov pomoci alebo dodávateľov, ktorí majú sídlo v Únii.
   Článok 7
   Tento protokol sa uplatňuje po dobu platnosti dohody.
   Tento protokol podpíšu a schvália strany v súlade so svojimi príslušnými postupmi.
   Každá zmluvná strana môže tento protokol vypovedať písomným oznámením zaslaným druhej strane. Tento protokol sa skončí šesť mesiacov po dátume takého oznámenia.
   Vypovedanie tohto protokolu ktoroukoľvek stranou nemá vplyv na prípadné vykonávanie kontrol podľa ustanovení článku 5 a 6.
   Článok 8
   Najneskôr tri roky po nadobudnutí platnosti tohto protokolu a potom každé tri roky môžu obe strany preskúmať vykonávanie tohto protokolu na základe skutočnej účasti Marockého kráľovstva na programoch Únie.
   Článok 9
   Tento protokol sa na jednej strane vzťahuje na územia, na ktorých sa uplatňuje Zmluva o fungovaní Európskej únie, a to za podmienok, ktoré sú v tejto zmluve ustanovené, a na strane druhej na územie Marockého kráľovstva.
   Článok 10
   Tento protokol nadobúda platnosť prvým dňom mesiaca nasledujúceho po dni, keď si strany navzájom diplomatickou cestou oznámia ukončenie postupov potrebných na nadobudnutie platnosti protokolu.
   Článok 11
   Tento protokol tvorí neoddeliteľnú súčasť dohody.
   Článok 12
   Temto protokol je vyhotovený v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom všetky znenia sú rovnako autentické.

      Съставено в Брюксел на тринадесети декември две хиляди и десета година.
      Hecho en Bruselas, el trece de diciembre de dos mil diez.
      V Bruselu dne třináctého prosince dva tisíce deset
      Udfærdiget i Bruxelles den trettende december to tusind og ti.
      Geschehen zu Brüssel am dreizehnten Dezember zweitausendzehn.
      Kahe tuhande kümnenda aasta detsembrikuu kolmeteistkümnendal päeval Brüsselis.
      Έγινε στις Βρυξέλλες στις δεκατρείς Δεκεμβρίου δύο χιλιάδες δέκα.
      Done at Brussels on the thirteenth day of December in the year two thousand and ten.
      Fait à Bruxelles, le treize décembre deux mille dix.
      Fatto a Bruxelles, addì tredici dicembre duemiladieci.
      Briselē, divi tūkstoši desmitā gada trīspadsmitajā decembrī.
      Priimta du tūkstančiai dešimtų metų gruodžio tryliktą dieną Briuselyje.
      Kelt Brüsszelben, a kétezer-tizedik év december tizenharmadik napján.
      Magħmul fi Brussell, fit-tlettax-il jum ta' Diċembru tas-sena elfejn u għaxra.
      Gedaan te Brussel, de dertiende december tweeduizend tien.
      Sporządzono w Brukseli dnia trzynastego grudnia roku dwa tysiące dziesiątego.
      Feito em Bruxelas, em treze de Dezembro de dois mil e dez.
      Întocmit la Bruxelles, la treisprezece decembrie două mii zece.
      V Bruseli dňa trinásteho decembra dvetisícdesať.
      V Bruslju, dne trinajstega decembra leta dva tisoč deset.
      Tehty Brysselissä kolmantenatoista päivänä joulukuuta vuonna kaksituhattakymmenen.
      Som skedde i Bryssel den trettonde december tjugohundratio.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Кралство Мароко
         Por el Reino de Marruecos
         Za Marocké království
         For Kongeriget Marokko
         Für das Königreich Marokko
         Maroko Kuningriigi nimel
         Για το Βασίλειο του Μαρόκου
         For the Kingdom of Morocco
         Pour le Royaume du Maroc
         Per il Regno del Marocco
         Marokas Karalistes vārdā –
         Maroko Karalystės vardu,
         A Marokkói Királyság részéről
         Għar-Renju tal-Marokk
         Voor het Koninkrijk Marokko
         W imieniu Królestwa Maroka
         Pelo Reino de Marrocos
         Pentru Regatul Maroc
         Za Marocké kráľovstvo
         Za Kraljevino Maroko
         Marokon kuningaskunnan puolesta
         För Konungariket Marocko

      (1)  Ú. v. ES L 70, 18.3.2000, s. 2.

      (2)  Ú. v. EÚ L 310, 9.11.2006, s. 1.

      (3)  Ú. v. ES L 248, 16.9.2002, s. 1.


title: 2010/275/: Rozhodnutie Európskej centrálnej banky z 10. mája 2010 o správe združených dvojstranných pôžičiek v prospech Helénskej republiky a o zmene a doplnení rozhodnutia ECB/2007/7 (ECB/2010/4

text:
               13.5.2010

               SK

               Úradný vestník Európskej únie

               L 119/24

         ROZHODNUTIE EURÓPSKEJ CENTRÁLNEJ BANKY
   z 10. mája 2010
   o správe združených dvojstranných pôžičiek v prospech Helénskej republiky a o zmene a doplnení rozhodnutia ECB/2007/7
   (ECB/2010/4)
   (2010/275/EÚ)
   VÝKONNÁ RADA EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 132,
   so zreteľom na Štatút Európskeho systému centrálnych bánk a Európskej centrálnej banky (ďalej len „štatút ESCB“), a najmä na jeho články 17 a 21,
   keďže:

               (1)

               Podľa článku 17 štatútu ESCB na vykonávanie svojich operácií môže Európska centrálna banka (ECB) otvárať účty úverovým inštitúciám, verejnoprávnym inštitúciám a iným účastníkom trhu.

               (2)

               Podľa článku 21.1 a 21.2 štatútu ESCB môže ECB pôsobiť ako finančný zástupca pre inštitúcie, orgány, úrady alebo agentúry Únie, ústredné vlády, regionálne, miestne alebo iné verejné orgány, iné subjekty spravované verejným právom alebo verejnoprávne podniky členských štátov.

               (3)

               Členské štáty, ktorých menou je euro (okrem Helénskej republiky a Spolkovej republiky Nemecko), a KfW, ktorá koná vo verejnom záujme a v súlade s pokynmi Spolkovej republiky Nemecko a ktorej Spolková republika Nemecko poskytuje záruku (ďalej len „veritelia“), podpísali s Helénskou republikou (ďalej len „dlžník“) a Bank of Greece, ktorá dlžníka zastupuje, dohodu o mechanizme pôžičiek (ďalej len „dohoda o mechanizme pôžičiek“).

               (4)

               Členské štáty, ktorých menou je euro, okrem Helénskej republiky podpísali medzi sebou dohodu medzi veriteľmi (ďalej len „dohoda medzi veriteľmi“), ktorou zverili Európskej komisii správu združených dvojstranných pôžičiek poskytnutých na základe dohody o mechanizme pôžičiek.

               (5)

               Na základe dohody medzi veriteľmi členské štáty, ktorých menou je euro, okrem Helénskej republiky splnomocňujú Európsku komisiu na organizovanie združených dvojstranných pôžičiek Helénskej republike a na ich zastupovanie pri správe týchto pôžičiek. Podľa článku 3 dohody medzi veriteľmi je Európska komisia oprávnená v mene veriteľov otvoriť v ECB účet, ktorý slúži na uskutočňovanie všetkých platieb v mene veriteľov a dlžníka v súvislosti s dohodou o mechanizme pôžičiek. Dohoda medzi veriteľmi obsahuje potrebné ustanovenia o čerpaní a splácaní pôžičiek.

               (6)

               Je potrebné prijať ustanovenia o hotovostnom účte, ktorý sa má v ECB otvoriť s cieľom umožniť plnenie dohody o mechanizme pôžičiek a dohody medzi veriteľmi.

               (7)

               Podľa článku 1 ods. 2 rozhodnutia ECB/2007/7 z 24. júla 2007 o podmienkach TARGET 2-ECB (1) môžu byť klientmi ECB len centrálne banky a európske a medzinárodné inštitúcie. Plnenie dohody o mechanizme pôžičiek a dohody medzi veriteľmi si vyžaduje rozšírenie okruhu subjektov, ktoré môžu byť klientmi ECB,

         PRIJALA TOTO ROZHODNUTIE:
   Článok 1
   Zmena a doplnenie rozhodnutia ECB/2007/7
   V článku 1 rozhodnutia ECB/2007/7 sa odsek 2 nahrádza takto:

      „2.   Klientmi ECB môžu byť len centrálne banky, európske a medzinárodné organizácie, a ak o tom rozhodne ad hoc Rada guvernérov, ústredné vlády členských štátov Európskej únie alebo verejnoprávne subjekty ustanovené týmito ústrednými vládami za ich zástupcov.“

   Článok 2
   Otvorenie účtu
   V súvislosti s dohodou o mechanizme pôžičiek a na žiadosť Európskej komisie ECB otvorí účet na meno veriteľov.
   Článok 3
   Prijímanie platieb na účet a vykonávanie platieb z účtu
   ECB prijíma na účet na meno veriteľov a vykonáva z tohto účtu len tie platby, ktoré vyplývajú z dohody o mechanizme pôžičiek.
   Článok 4
   Prijímanie pokynov
   Vo vzťahu k účtu na meno veriteľov ECB prijíma len pokyny Európskej komisie a koná na ich základe. ECB neprijíma žiadne pokyny od jednotlivých veriteľov.
   Článok 5
   Úročenie
   ECB úročí zostatok na účte na meno veriteľov vo výške platnej jednodňovej sterilizačnej sadzby ECB na základe metódy „skutočný počet dní/360“.
   Článok 6
   Nadobudnutie účinnosti
   Toto rozhodnutie nadobúda účinnosť 12. mája 2010.

      Vo Frankfurte nad Mohanom 10. mája 2010

            Prezident ECB

         Jean-Claude TRICHET

      (1)  Ú. v. EÚ L 237, 8.9.2007, s. 71.


title: Rozhodnutie Rady 2008/852/SVV z  24. októbra 2008 o sieti kontaktných osôb na boj proti korupcii

text:
               12.11.2008

               SK

               Úradný vestník Európskej únie

               L 301/38

      ROZHODNUTIE RADY 2008/852/SVV
   z 24. októbra 2008
   o sieti kontaktných osôb na boj proti korupcii
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29, článok 30 ods. 1, článok 31 a článok 34 ods. 2 písm. c),
   so zreteľom na podnet Spolkovej republiky Nemecko (1),
   so zreteľom na stanovisko Európskeho parlamentu (2),
   keďže:

               (1)

               V článku 29 zmluvy sa uvádza, že cieľ Únie, ktorým je poskytovať svojim občanom vysokú úroveň ochrany v priestore slobody, bezpečnosti a spravodlivosti, sa má dosiahnuť predchádzaním trestnej činnosti a bojom proti trestnej činnosti, a to tak proti organizovanej, ako aj ostatnej vrátane korupcie a podvodov.

               (2)

               Stratégia Európskej únie pre začiatok nového tisícročia o predchádzaní a kontrole organizovanej trestnej činnosti zdôraznila potrebu vypracovať komplexnú politiku EÚ boja proti korupcii.

               (3)

               V uznesení zo 14. apríla 2005 o komplexnej politike EÚ na boj proti korupcii, ktorá sa odvoláva na oznámenie Komisie Rade, Európskemu parlamentu a Európskemu hospodárskemu a sociálnemu výboru o komplexnej politike EÚ na boj proti korupcii z 28. mája 2003, Rada opätovne potvrdzuje dôležitosť úlohy členských štátov a ich práce na vypracovaní komplexnej a mnohostrannej politiky boja proti korupcii vo verejnom, ako aj súkromnom sektore v partnerstve so všetkými príslušnými subjektmi občianskej spoločnosti a podnikateľskej sféry.

               (4)

               Európska rada privítala vytvorenie strategického konceptu s ohľadom na riešenie cezhraničnej trestnej činnosti a korupcie na úrovni EÚ v rámci Haagskeho programu (3) (bod 2.7.) a požiadala Radu a Komisiu, aby tento koncept ďalej rozvinuli a sfunkčnili.

               (5)

               Vedúci a kľúčoví predstavitelia vnútroštátnych orgánov policajného sledovania a kontroly členských štátov EÚ sa v novembri 2004 stretli vo Viedni s vedúcimi a kľúčovými predstaviteľmi agentúr na boj proti korupcii, ktorých právomoci majú širší rozsah, na konferencii AGIS o zlepšení operačnej spolupráce v boji proti korupcii v Európskej únii. Zdôraznili význam ďalšieho posilnenia spolupráce, okrem iného prostredníctvom výročných stretnutí, a privítali myšlienku vytvorenia európskej siete na boj proti korupcii založenej na existujúcich štruktúrach. Na pozadí viedenskej konferencie sa títo európski partneri proti korupcii (EPAC) zišli v Budapešti v novembri 2006 na šiestom výročnom zasadnutí, kde prevažnou väčšinou potvrdili svoj záväzok podporovať iniciatívu vytvorenia formálnejšej siete boja proti korupcii.

               (6)

               S cieľom posilniť existujúce štruktúry medzi orgánmi a agentúrami, ktoré majú tvoriť európsku sieť na boj proti korupcii, by mohli byť členské organizácie EPAC-u.

               (7)

               Zlepšenie medzinárodnej spolupráce je vo všeobecnosti (4) uznávaný základný faktor v boji proti korupcii. Účinnou spoluprácou, identifikovaním príležitostí, výmenou osvedčených postupov a vytvorením prísnych odborných noriem by sa mal zlepšiť boj proti všetkým typom korupcie. Zriadenie siete na boj proti korupcii na úrovni EÚ je významný príspevok na zlepšenie takejto spolupráce,

         ROZHODLA TAKTO:
   Článok 1
   Cieľ
   S cieľom zlepšiť spoluprácu medzi orgánmi a agentúrami na predchádzanie korupcii a boj proti nej sa zriaďuje sieť kontaktných osôb členských štátov Európskej únie (ďalej len „sieť“). Európska komisia, Europol a Eurojust sa v plnom rozsahu zapájajú do činností siete.
   Článok 2
   Štruktúra siete
   Sieť sa skladá z orgánov a agentúr členských štátov Európskej únie, ktorých úlohou je predchádzať korupcii alebo proti nej bojovať. Členské štáty určia jej členov. Každý členský štát určí najmenej jednu a najviac tri organizácie. Európska komisia určí svojich zástupcov. Europol a Eurojust sa v rámci svojich právomocí môžu zúčastňovať na činnostiach siete.
   Článok 3
   Úlohy siete
   1.   Sieť má najmä tieto úlohy:

               1.

               predstavuje fórum pre výmenu informácií v rámci EÚ o účinných opatreniach a skúsenostiach pri predchádzaní korupcii a boji proti nej;

               2.

               uľahčí vytváranie kontaktov medzi jej členmi a ich aktívne udržiavanie.

         Na tento účel sa okrem iného vedie aktuálny zoznam kontaktných osôb a spravuje internetová stránka.
   2.   Členovia siete sa na splnenie svojich úloh stretávajú podľa potreby a najmenej raz ročne.
   Článok 4
   Rozsah pôsobnosti
   Policajná a justičná spolupráca medzi členskými štátmi sa riadi relevantnými pravidlami. Vytvorenie tejto siete nemá vplyv na tieto pravidlá ani na úlohu CEPOL-u.
   Článok 5
   Organizácia siete
   1.   Organizácia siete je založená na existujúcej neformálnej spolupráci medzi EPAC.
   2.   Členské štáty a Európska komisia znášajú všetky náklady členov alebo zástupcov, ktorých si určili. Rovnaké pravidlá sa vzťahujú na Europol a Eurojust.
   Článok 6
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho prijatí.

      V Luxemburgu 24. októbra 2008

            Za Radu

            predsedníčka

         M. ALLIOT-MARIE

      (1)  Ú. v. EÚ C 173, 26.7.2007, s. 3.

      (2)  Stanovisko z 5. júna 2008 (zatiaľ neuverejnené v úradnom vestníku).

      (3)  Haagsky program: posilňovanie slobody, bezpečnosti a spravodlivosti v Európskej únii (Ú. v. EÚ C 53, 3.3.2005, s. 1).

      (4)  Dohovor Organizácie Spojených národov proti korupcii, ktorý prijalo Valné zhromaždenie v rezolúcii č. 58/4 z 31. októbra 2003.


title: Rozhodnutie Rady (EÚ) 2017/1546 z 29. septembra 2016 o podpise v mene Európskej únie a predbežnom vykonávaní Rámcovej dohody medzi Európskou úniou a jej členskými štátmi na jednej strane a Austráliou na strane druhej

text:
               15.9.2017

               SK

               Úradný vestník Európskej únie

               L 237/5

         ROZHODNUTIE RADY (EÚ) 2017/1546
   z 29. septembra 2016
   o podpise v mene Európskej únie a predbežnom vykonávaní Rámcovej dohody medzi Európskou úniou a jej členskými štátmi na jednej strane a Austráliou na strane druhej
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 37,
   so zreteľom na Zmluvu o fungovaní Európskej únie, a najmä na jej článok 207 a článok 212 ods. 1 v spojení s článkom 218 ods. 5 a článkom 218 ods. 8 druhým pododsekom,
   so zreteľom na spoločný návrh Európskej komisie a vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada poverila 10. októbra 2011 Komisiu a vysokého predstaviteľa Únie pre zahraničné veci a bezpečnostnú politiku začatím rokovaní s Austráliou o rámcovej dohode, ktorou sa má nahradiť rámec partnerstva medzi EÚ a Austráliou z roku 2008.

               (2)

               Rokovania o Rámcovej dohode medzi Európskou úniou a jej členskými štátmi na jednej strane a Austráliou na strane druhej (ďalej len „dohoda“) boli úspešne uzavreté 5. marca 2015. Táto dohoda odzrkadľuje tak historicky blízke vzťahy a čoraz silnejšie väzby rozvíjajúce sa medzi zmluvnými stranami, ako aj ich želanie ďalej posilňovať a rozširovať svoje vzťahy ambicióznym a inovačným spôsobom.

               (3)

               V článku 61 dohody sa stanovuje, že Únia a Austrália môžu do nadobudnutia platnosti dohody predbežne vykonávať určité jej ustanovenia, ktoré spoločne určia obe zmluvné strany.

               (4)

               Dohoda by sa preto mala podpísať v mene Únie a niektoré jej ustanovenia by sa mali predbežne vykonávať do ukončenia postupov potrebných na jej uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Rámcovej dohody medzi Európskou úniou a jej členskými štátmi na jednej strane a Austráliou na strane druhej s výhradou jej uzavretia.
   Text dohody je pripojený k tomuto rozhodnutiu.
   Článok 2
   V súlade s článkom 61 dohody a s výhradou oznámení podľa uvedeného článku sa do nadobudnutia platnosti dohody predbežne vykonávajú tieto ustanovenia dohody medzi Úniou a Austráliou, ale len v rozsahu, v akom sa týkajú záležitostí patriacich do právomoci Únie vrátane záležitostí patriacich do právomoci Únie vymedzovať a vykonávať spoločnú zahraničnú a bezpečnostnú politiku (1):

               —

               článok 3 (Politický dialóg),

               —

               článok 10 (Spolupráca v regionálnych a medzinárodných organizáciách),

               —

               článok 56 (Spoločný výbor), s výnimkou jeho odseku 3 písmen g) a h),

               —

               hlava X (Záverečné ustanovenia), s výnimkou článku 61 ods. 1 a 3, v rozsahu nevyhnutnom na zabezpečenie predbežného vykonávania ustanovení dohody uvedených v prvých troch zarážkach.

         Článok 3
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 4
   Toto rozhodnutie nadobúda účinnosť dňom nasledujúcim po jeho prijatí.

      V Bruseli 29. septembra 2016

            Za Radu

            predseda

         P. ŽIGA

      (1)  Dátum, od ktorého sa budú ustanovenia dohody uvedené v článku 2 predbežne vykonávať, uverejní Generálny sekretariát Rady v Úradnom vestníku Európskej únie.


title: 2008/570/ES,Euratom: Rozhodnutie Rady z  8. júla 2008 , ktorým sa vymenúva jeden portugalský člen Hospodárskeho a sociálneho výboru

text:
               11.7.2008

               SK

               Úradný vestník Európskej únie

               L 183/33

      ROZHODNUTIE RADY

   z 8. júla 2008,
   ktorým sa vymenúva jeden portugalský člen Hospodárskeho a sociálneho výboru
   (2008/570/ES, Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 259,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 167,
   so zreteľom na rozhodnutie Rady 2006/651/ES, Euratom (1),
   so zreteľom na návrh portugalskej vlády,
   so zreteľom na stanovisko Komisie,
   keďže v dôsledku odstúpenia sa uvoľnilo jedno miesto po tomto členovi Hospodárskeho a sociálneho výboru: pán Eduardo Manuel NOGUEIRA CHAGAS,
   ROZHODLA TAKTO:
   Článok 1
   Pán Florival ROSA LANÇA sa vymenúva za člena Hospodárskeho a sociálneho výboru na zvyšný čas funkčného obdobia, ktoré trvá do 20. septembra 2010.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 8. júla 2008.

            Za Radu

            predsedníčka

         C. LAGARDE

      (1)  Ú. v. EÚ L 269, 28.9.2006, s. 13. Rozhodnutie menené a doplnené 2007/622/ES, Euratom (Ú. v. EÚ L 253, 28.9.2007, s. 39).


title: 2014/108/EÚ: Rozhodnutie Rady z  27. februára 2014 , ktorým sa vymenúva člen Dvora audítorov

text:
               28.2.2014

               SK

               Úradný vestník Európskej únie

               L 59/34

      ROZHODNUTIE RADY

   z 27. februára 2014,
   ktorým sa vymenúva člen Dvora audítorov
   (2014/108/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 286 ods. 2,
   so zreteľom na stanovisko Európskeho parlamentu (1),
   keďže:

               (1)

               Funkčné obdobie pána Haralda WÖGERBAUERA sa skončí 28. februára 2014.

               (2)

               Mal by sa preto vymenovať nový člen,

         PRIJALA TOTO ROZHODNUTIE:
   Článok 1
   Za člena Dvora audítorov sa týmto na obdobie od 1. marca 2014 do 29. februára 2020 vymenúva pán Oskar HERICS.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 27. februára 2014

            Za Radu

            predseda

         D. KOURKOULAS

      (1)  Stanovisko z 25. februára 2014 (zatiaľ neuverejnené v úradnom vestníku).